PMIndiaData/PMIndiaSum huggingface dataset:
प्रधानमंत्री ने कतर के अमीर से बात की

प्रधानमंत्री श्री नरेन्‍द्र मोदी ने आज कतर के अमीर शेख तमीम बिन हमाद अल थानी से बात की, जिन्‍होंने प्रधानमंत्री को कतर की यात्रा के लिए आमंत्रित किया। प्रधानमंत्री ने कतर के अमीर की मार्च 2015 में भारत की राजकीय यात्रा को याद किया जिसने द्विपक्षीय संबंधों को नई शक्ति और गति प्रदान की। उन्‍होंने जोर देकर कहा कि भारत कतर के साथ अपने संबंधों को उच्‍च महत्‍व देता है। प्रधानमंत्री ने कतर में रह रहे भारतीय समुदाय के लोगों के हितों की रक्षा और उनकी बेहतरी तथा सुरक्षा के लिए अमीर व कतर सरकार की ओर से उठाए जा रहे कदमों की सराहना की। दोनों नेताओं ने द्विपक्षीय संबंधों को प्रगाढ़ बनाने के उपायों पर चर्चा की। इसमें व्‍यापार, निवेश, ऊर्जा, सुरक्षा, रक्षा, संस्‍कृति और आपसी संपर्क के क्षेत्र शामिल हैं। कतर के अमीर ने भारत की आर्थिक प्रगति में सहयोग को लेकर कतर की दिलचस्‍पी दोहराई। प्रधानमंत्री ने क्षेत्रीय शांति और स्थिरता के लिए कतर द्वारा निभाई जा रही भूमिका की सराहना की। प्रधानमंत्री ने परस्‍पर सुविधाजनक तारीख में कतर की यात्रा करने का निमंत्रण स्‍वीकार कर लिया है।
राष्ट्रीय युद्ध स्मारक और राष्ट्रीय युद्ध संग्रहालय के निर्माण के लिए स्थल का चयन

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को उच्चाधिकार शीर्ष संचालन समिति (ईएएससी) द्वारा लिए गए इस निर्णय से अवगत कराया गया कि प्रिन्सेस पार्क परिसर राष्ट्रीय युद्ध संग्रहालय के निर्माण के लिए उपयुक्त स्थल होगा। जैसा कि मंत्रिमंडल ने अक्टूबर, 2015 को आयोजित बैठक में अपनी मंजूरी दी थी राष्ट्रीय युद्ध स्मारक का निर्माण इंडिया गेट के ‘सी’ हैग्जागोन में किया जाएगा।
केंद्रीय मंत्रिमंडल ने पेट्रोलियम एवं प्राकृतिक गैस मंत्रालय के तहत सभी सार्वजनिक क्षेत्र के उपक्रमों में खरीद प्राथमिकता (स्थानीय सामग्री से जुड़ी -पीपी-एलसी) प्रदान करने की नीति को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने पेट्रोलियम एवं प्राकृतिक गैस मंत्रालय के तहत सभी सार्वजनिक क्षेत्र के उपक्रमों में खरीद प्राथमिकता (स्थानीय सामग्री से जुड़ी -पीपी-एलसी) प्रदान करने की नीति को अपनी मंजूरी दे दी है। यह नीति पांच साल के लिए लागू होगी। नीति के कार्यान्वयन की निगरानी के लिए एक संचालन समिति का गठन किया जाएगा। यह समिति वार्षिक समीक्षा करेगी और साल-दर-साल के आधार पर नीति को जारी रखने की सिफारिश करेगी। इस नीति के तहत, स्थानीय सामग्री (एलसी) के लक्ष्य को तेल एवं गैस व्यापार की कुछ गतिविधियों के लिए निर्धारित किया जाएगा। जो निर्माता/सेवा प्रदाता स्थानीय सामग्री के लक्ष्य को पूरा करेंगे और जिनका कोट किया गया मूल्य न्यूनतम वैध बोली के 10 प्रतिशत के भीतर होगा, वे खरीद आदेश के एक निर्धारित हिस्से के लिए कीमतों से मेल खाने पर खरीद प्राथमिकता के पात्र होंगे। इस नीति से अपेक्षा की जाती है कि यह आपूर्तिकर्ताओं एवं सेवा प्रदाताओं को धीरे-धीरे ‘मेक इन इंडिया’ प्रथा को अपनाने और देश के भीतर अपनी वस्तुओं एवं सेवाओं की वैल्यू को बढ़ाने के लिए प्रोत्साहित करेगी। यह नीति सार्वजनिक क्षेत्र के सभी उद्यमों एवं उनके पूर्ण स्वामित्व वाली सहायक कंपनियों, एक या एक से अधिक सार्वजनिक क्षेत्र के उद्यमों द्वारा 51 प्रतिशत या उससे अधिक इक्विटी वाले संयुक्त उद्यमों, पेट्रोलियम एवं प्राकृतिक गैस मंत्रालय के संलग्न और अधीनस्थ कार्यालयों पर लागू होगी। पृष्ठभूमि:- प्रधानमंत्री द्वारा सितंबर, 2014 में राष्ट्र निर्माण पहल के व्यापक प्रयासों के एक हिस्से के तहत ‘मेक इन इंडिया’ की शुरुआत की गई थी। इसका उद्देश्य भारत को एक वैश्विक डिजाइन एवं विनिर्माण केंद्र के रूप में बदलना है। इस अभियान के तहत, सरकार ने वस्तु एवं सेवाओं में स्थानीय सामग्री की वृद्धि को प्रोत्साहित करने का निर्णय लिया है, जबकि भारत में तेल एवं गैस परियोजनाओं को कार्यान्वित करने के लिए नीति बनाकर उन निर्माताओं/सेवा प्रदाताओं को खरीद प्राथमिकता प्रदान की जाएगी, जो तेल एवं गैस व्यापार गतिविधियों में स्थानीय सामग्री के लक्ष्य को पूरा करते हैं।
प्रधानमंत्री ने संसद में पूर्व प्रधानमंत्री श्री अटल बिहारी वाजपेयी जी के चित्र अनावरण के अवसर पर उन्हें भावभीनी श्रद्धांजलि दी

राष्‍ट्रपति श्री रामनाथ कोविंद ने आज संसद के केन्‍द्रीय कक्ष में पूर्व प्रधानमंत्री श्री अटल बिहारी वाजपेयी के चित्र का अनावरण किया। उपराष्‍ट्रपति श्री एम. वेंकैया नायडू, प्रधानमंत्री श्री नरेन्‍द्र मोदी, लोकसभा अध्‍यक्ष श्रीमती सुमित्रा महाजन और कई अन्‍य गणमान्‍य व्‍यक्ति इस अवसर पर उपस्थित थे। प्रधानमंत्री श्री नरेन्द्र मोदी ने श्री अटल बिहारी वाजपेयी जी को भावभीनी श्रद्धांजलि दी और कहा कि अब अटल जी संसद के केन्‍द्रीय कक्ष में सदैव रहेंगे। वे हमें निरंतर प्रेरणा और आशीर्वाद देते रहेंगे। उनकी बहुमुखी प्रतिभा, मानवता के लिए मूल्यों और लोगों के लिए अपार स्नेह को स्मरण करते हुए श्री नरेन्द्र मोदी ने कहा कि यदि हम अटल जी की अच्‍छाइयों के बारे में बात करेंगे तो इसमें घंटों लग जाएंगे। प्रधानमंत्री श्री नरेन्द्र मोदी ने कहा कि अटल जी ने अपने राजनीतिक जीवन का अधिकांश समय विपक्ष में बिताया, फिर भी उन्‍होंने सदैव जनहित से जुड़े मुद्दे उठाए और अपने सिद्धांतों से कभी विचलित नहीं हुए। अटल जी के संवाद कौशल को बेमिसाल बताते हुए प्रधानमंत्री श्री नरेन्द्र मोदी ने कहा कि उनमें उच्‍च स्‍तर की हास्‍य-ज्ञान अभिव्‍यक्ति भी थी। प्रधानमंत्री श्री नरेन्द्र मोदी ने कहा कि अटल जी के भाषणों की ही भांति उनका मौन भी उतना ही प्रभावशाली था। प्रधानमंत्री श्री नरेन्द्र मोदी ने कहा ‘कब बोलना है और कब मौन रहना है, यह उनकी असाधारण विशेषता थी।’ प्रधानमंत्री श्री नरेन्द्र मोदी ने अटल बिहारी वाजपेयी जी की विरासत का उल्लेख करते हुए कहा कि हम उनसे यह एक महत्वपूर्ण संदेश ले सकते हैं कि लोकतंत्र में कोई दुश्मन नहीं होता, बल्कि केवल राजनीतिक प्रतिद्वंद्वी होते हैं।
यूरिया और रसोई गैस उत्पादकों को घरेलू गैस की आपूर्ति के लिए मार्केटिंग मार्जिन के निर्धारण को मंजूरी दी

प्रधानमंत्री श्री नरेन्‍द्र मोदी की अध्यक्षता में केन्‍द्रीय कैबिनेट ने आज यूरिया और रसोई गैस उत्पादकों को घरेलू गैस की आपूर्ति के लिए मार्केटिंग मार्जिन के निर्धारण को मंजूरी दे दी है। यह निर्णय एक संरचनात्मक सुधार है। मार्केटिंग कंपनियों द्वारा अपने ग्राहकों तथा मार्केटिंग गैस के साथ जुड़े ग्राहकों से अतिरिक्त जोखिम और लागत पर ली जाने वाली गैस की तय कीमत कीमत से ज्यादा शुल्क लेना मार्केटिंग मार्जिन है। वर्तमान में, विभिन्न ट्रांसपोर्टर प्राकृतिक गैस की आपूर्ति के लिए विभिन्न मार्केटिंग मार्जिन वसूल रहे हैं। इस निर्णय के साथ, विनियमित क्षेत्र में गैस विपणक द्वारा घरेलू गैस पर लिए जा रहे शुल्क के मार्केटिंग मार्जिन में एकरूपता होगी, जिनके नाम यूरिया और एलपीजी हैं। इस निर्णय के परिणाम स्वरूप यूरिया और रसोई गैस उत्पादकों द्वारा भुगतान के मार्केटिंग मार्जिन में कमी होगी। इसके अलावा, दर को गैर विवेकाधीन आधार पर तय किया जाएगा। मार्केटिंग मार्जिन में व्यापक असमानता के मुद्दे की देखरेख पेट्रोलियम एवं प्राकृतिक गैस नियामक बोर्ड (पीएनजीआरबी) द्वारा की जा रही थी। पीएनजीआरबी की सिफारिशों के आधार पर आज मार्केटिंग मार्जिन को अंतिम रूप दिया गया। इस निर्णय से पारदर्शिता बढ़ने की संभावना है और यह भविष्य में गैस बुनियादी ढांचा क्षेत्र में निवेश के लिए निश्चितता प्रदान करेगा।
प्रधानमंत्री ने पूर्व प्रधानमंत्री श्री अटल बिहारी वाजपेयी जी के जन्मदिन पर शुभकामनाएं दी

प्रधानमंत्री ने उनके जन्मदिन को ‘सुशासन दिवस’ के रूप में मनाने पर प्रसन्नता व्यक्त की। प्रधानमंत्री श्री नरेन्द्र मोदी ने पूर्व प्रधानमंत्री श्री अटल बिहारी वाजपेयी जी के जन्मदिन पर उन्हें बधाई दी है। प्रधानमंत्री ने उनके जन्मदिन को ‘सुशासन दिवस’ के रूप में मनाने पर प्रसन्नता व्यक्त की है। प्रधानमंत्री ने कहा- “श्रद्धेय अटलजी को उनके जन्म दिवस के अवसर पर ढ़ेरों शुभकामनाएं। http://nm4.in/1CBaOcD उनके जन्मदिन को ‘सुशासन दिवस’ के तौर पर मनाने और इस कार्य के लिए अपने आपको को समर्पित करने का संकल्प अटलजी के प्रति सबसे बड़ा सम्मान है। भविष्य के लिए विकास और सुशासन ही एकमात्र मार्ग है। हम सब मिलकर लोगों के जीवन पर सकारात्मक प्रभाव डालें और विकसित भारत का निर्माण करें।”
प्रधानमंत्री ने राष्ट्रीय हथकरघा दिवस के अवसर पर भारत की समृद्ध सांस्कृतिक विविधता को नमन किया

प्रधानमंत्री श्री नरेन्द्र मोदी ने राष्ट्रीय हथकरघा दिवस के अवसर पर भारत की समृद्ध सांस्कृतिक विविधता और भारत की कलात्मक परंपराओं का जश्न मनाने के लिए काम करने वाले सभी लोगों को नमन किया है। प्रधानमंत्री ने स्टार्टअप की दुनिया से जुड़े सभी युवाओं से हथकरघा स्टार्टअप ग्रैंड चैलेंज में भाग लेने का आग्रह भी किया। प्रधानमंत्री ने ट्वीट किया; “राष्ट्रीय हथकरघा दिवस के अवसर पर, भारत की समृद्ध सांस्कृतिक विविधता और हमारी कलात्मक परंपराओं का जश्न मनाने के लिए काम करने वाले सभी लोगों को नमन। #MyHandloomMyPride” “बुनकरों के लिए विचार और नवाचार करने का एक उत्कृष्ट अवसर। स्टार्टअप की दुनिया से जुड़े सभी युवाओं से हिस्सा लेने का आग्रह… #MyHandloomMyPride
प्रधानमंत्री ने कास्‍त्रो के निधन पर शोक जताया

प्रधानमंत्री श्री नरेंद्र मोदी ने क्‍यूबा के नेता फिदेल कास्‍त्रो के दु:खद निधन पर शोक जताया है। अपने संदेश में प्रधानमंत्री ने कहा : “मैं फिदेल कास्‍त्रो के निधन पर क्‍यूबा की सरकार और लोगों के प्रति संवेदना व्‍यक्‍त करता हूं। ईश्‍वर दिवंगत आत्‍मा को शांति दे। दु:ख की इस घड़ी में हम क्‍यूबा की सरकार और लोगों के साथ हैं। फिदेल कास्‍त्रो 20वीं सदी के सर्वाधिक महानतम लोगों में से एक थे। भारत अपने इस अनन्‍य मित्र के निधन पर शोक संतप्‍त है।”
21वें भारत-रूस वार्षिक शिखर सम्मेलन में प्रधानमंत्री नरेंद्र मोदी की टिप्पणी

Excellency, मेरे प्रिय मित्र राष्ट्रपति व्लादिमीर पुतिन, 21वे भारत-रूस वार्षिक शिखर सम्मेलन में आपका ह्रदय से बहुत बहुत स्वागत करता हूँ, आपके delegation का स्वागत करता हूं। मैं जानता हूं कि पिछले 2 वर्षों में कोरोना कालखंड़ में यह आपकी दूसरी विदेश यात्रा है। जिस प्रकार से भारत के प्रति आपका लगाव है, आपकी जो निजी प्रतिबद्धता है उसका यह एक प्रकार से प्रतीक है और भारत -Russia संबंधों का कितना महत्व है, वो इससे साफ होता है और इसके लिए मैं आपका बहुत आभारी हूं। Covid की चुनौतियों के बावजूद भारत और रूस के संबंधों की रफ्तार में कोई बदलाव नहीं आया है। हमारी Special and Privileged Strategic Partnership निरंतर मजबूत होती गई है। Covid के खिलाफ लड़ाई में भी दोनों देशों के बीच बेहतरीन सहयोग रहा है- चाहे vaccine trials और उत्पादन में हो, मानवीय सहायता के लिए हो, या एक दूसरे के नागरिकों की देश वापसी के लिए हो। Excellency, वर्ष 2021 हमारे द्विपक्षीय संबंधों के लिए कई मायनों में महत्वपूर्ण है। इस वर्ष 1971 की Treaty of Peace, Friendship and Cooperation के पांच दशक और हमारी Strategic Partnership के दो दशक पूरे हो रहे हैं। इस विशेष वर्ष में आपके साथ फिर मिल पाना मेरे लिए हर्ष की बात है क्योंकि हमारी Strategic Partnership में पिछले 20 वर्षों में जो उल्लेखनीय प्रगति हुई है, उसके मुख्य सूत्रधार आप ही रहे हैं। पिछले कई दशकों में वैश्विक स्तर पर कई fundamental बदलाव आए हैं । कई तरह के geo-political समीकरण उभरे हैं । किन्तु इन सभी variables के बीच भारत -रूस मित्रता एक constant रही है। दोनों देशों ने न सिर्फ एक दूसरे के साथ निसंकोच सहयोग किया है, एक दूसरे की sensitivities का भी विशेष ध्यान रखा है। यह सचमुच inter-state दोस्ती का एक unique और विश्वस्त मॉडल है। Excellency, 2021 हमारी Strategic Partnership के लिए भी विशेष है। आज हमारे विदेश एवं रक्षा मंत्रियों के बीच 2+2 डायलोग की पहली बैठक हुई। इस से हमारे व्यावहारिक सहयोग को बढ़ाने का एक नया मैकेनिज्म शुरू हुआ है। अफ़ग़ानिस्तान और दूसरे क्षेत्रीय विषयों पर भी हम निरंतर संपर्क में रहे हैं । Eastern Economic forum और Vladivostok summit से शुरू हुई regional partnership आज Russian Far-east और भारत के राज्यों के बीच वास्तविक सहयोग में बदल रही है । आर्थिक क्षेत्र में भी अपने रिश्तों को और घनिष्ट बनाने के लिए हम एक long term vision अपना रहे हैं। हमने 2025 तक 30 billion dollar के trade और 50 billion dollar के निवेश का लक्ष्य रखा है। इन लक्ष्यों तक पहुंचने के लिए हमें अपनी Business communities को guide करना चाहिए। विभिन्न सेक्टरों में आज हुए हमारे समझौतों से इसमें मदद मिलेगी। Make in India कार्यक्रम के तहत co-development और co-production से हमारा रक्षा सहयोग और मजबूत हो रहा है। Space और Civil nuclear क्षेत्रों में भी हमारा सहयोग आगे बढ़ रहा है। NAM में आब्जर्वर और IORA में dialogue partner बनने के लिए रूस को बहुत-बहुत बधाई देता हूं। इन दोनों मंचों में रूस की उपस्थिति का समर्थन करना हमारे लिए खुशी की बात थी। हर एक क्षेत्रीय और वैश्विक मुद्दों पर भारत और रूस का एक जैसा मत है। आज की बैठक में हमें इन पर चर्चा करने का अवसर मिलेगा। Excellency, एक बार फिर भारत में आपका स्वागत करता हूं, आपके delegation का स्वागत करता हूं। इतनी व्यस्तता के बीच भी आपने भारत आने के लिए समय निकाला, यह हमारे लिए बहुत महत्वपूर्ण है। मुझे विश्वास है कि आज की चर्चा हमारे संबंधों के लिए बहुत उल्लेखनीय होगी। फिर एक बार आपका बहुत-बहुत धन्यवाद।
अमेरिका-भारत रणनीतिक साझेदारी फोरम के बोर्ड के सदस्‍य प्रधानमंत्री से मिले

अमेरिका के वरिष्‍ठ उद्योगपतियों और कारोबारियों वाले अमेरिका-भारत रणनीतिक साझेदारी फोरम (यूएसआईएसपीएफ) के बोर्ड के सदस्‍यों ने आज नई दिल्‍ली में प्रधानमंत्री श्री नरेन्‍द्र मोदी से मुलाकात की। बोर्ड के सदस्‍यों ने संपन्‍न भारत नेतृत्‍व सम्‍मेलन के परिणामों की जानकारी प्रधानमंत्री को दी। कारोबारी नेताओं ने पिछले चार वर्षों में सरकार द्वारा किए गए आर्थिक और नियामक सुधारों की सराहना की और तेजी से बढ़ रही भारतीय अर्थव्‍यवस्‍था द्वारा प्रस्‍तुत पारस्‍परिक लाभकारी अवसरों का लाभ उठाने के लिए भारत के साथ और घनिष्‍ठता से काम करने की इच्‍छा जताई। प्रधानमंत्री ने यूएसआईएसपीएफ के बोर्ड के सदस्‍यों से कहा कि भारत और अमेरिका आर्थिक सहयोग से काफी अधिक लाभान्वित हुए हैं। उन्‍होंने अमेरिकी कंपनियों को नये क्षेत्रों के साथ-साथ स्‍टार्टअप ,ऊर्जा, स्‍वास्‍थ्‍य सेवा तथा डिजिटल प्रौद्योगिकी जैसे क्षेत्रों में कारोबारी अवसरों का लाभ उठाने के लिए प्रोत्‍साहित किया।
प्रधानमंत्री ने स्मार्ट सिटी मिशन और अमृत के पहली वर्षगांठ समारोह में शिरकत की

प्रधानमंत्री श्री नरेन्‍द्र मोदी आज पुणे में स्‍मार्ट सिटी मिशन और अमृत की पहली वर्षगांठ समारोह में शामिल हुए। समारोह को संबोधित करते हुए प्रधानमंत्री ने कहा कि ऐसा चलन देखने में आ रहा है जहां शहर विकास के पथ पर एक दूसरे से प्रतिस्‍पर्धा कर रहे हैं। उन्‍होंने कहा कि जन भागीदारी की भावना के साथ विकास कार्यों में एक दूसरे के साथ प्रतिस्‍पर्धा करने का यह एक सकारात्‍मक माहौल है। उन्‍होंने शहर के लोगों को अपने क्षेत्र के विकास के निर्णय खुद लेने पर जोर दिया उन्‍होंने कहा कि इस तर‍ह निर्णय दिल्‍ली में बैठकर नहीं लिये जा सकते। उन्‍होंने कहा कि सहभागी प्रशासन की भावना काफी महत्‍वपूर्ण्‍ है। उन्‍होने कहा कि एक समय था जब शहरीकरण को एक समस्‍या के रूप में देखा जाता था लेकिन आज इसे एक अवसर के रूप में देखा जाता है। उन्‍होंने कहा कि शहर एक विकास केन्‍द्र हैं जिसमें लोगों की परेशानियों को दूर करने की क्षमता है। प्रधानमंत्री ने शहरों द्वारा ठोस अपशिष्‍ट प्रबंधन पर ध्‍यान देने की आवश्यकता पर भी बल दिया। इससे पहले, आंध्र प्रदेश, ओडिशा और राजस्‍थान के मुख्‍यमंत्रियों ने विडियो कांफ्रेंसिंग के जरिये विशाखापत्‍तनम, ओडिशा और राजस्‍थान से समारोह को संबोधित किया और अपने विचार साझा किये। प्रधानमंत्री ने स्‍मार्ट सिटी नेट पोर्टल्‍ और पुणे की स्‍मार्ट सिटी परियोजनाओं का भी शुभारंभ किया। उन्‍होंने ‘ मेक्‍ योअर सिटी स्‍मार्ट ‘ प्रतियोगिता की शुरूआत की।
केंद्रीय मंत्रिमंडल ने तमिलनाडु की मुख्ममंत्री सेल्वी जे. जयललिता के निधन पर शोक जताया

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में तमिलनाडु की मुख्यमंत्री सेल्वी जे. जयललिता के निधन पर शोक व्‍यक्‍त किया । उनका चेन्नई के अपोलो अस्पताल में 5.12.2006 को निधन हो गया था। केंद्रीय मंत्रिमंडल ने दिवंगत जयललिता की याद में दो मिनट का मौन रखा और एक शोक प्रस्ताव भी पारित किया। इस प्रस्ताव का पाठ इस प्रकार हैः “केंद्रीय मंत्रिमंडल चेन्नई के अपोलो अस्पताल में 5.12.2016 को तमिलनाडु की मुख्यमंत्री सेल्वी जे. जयललिता के निधन पर गहरा दुख व्यक्त करती है। उनके निधन से देश ने एक वरिष्ठ और प्रतिष्ठित नेता खो दिया, जिन्हें प्यार से “अम्मा” बुलाया जाता था। 24 फरवरी 1948 को मैसूर में जन्मीं सेल्वी जे. जयललिता ने अपनी शिक्षा बेंगलूरू के बिशप कॉटन गर्ल्स हाईस्कूल और प्रजेंटेशन कान्वेंट चर्च पार्क चेन्नई से प्राप्त की। तमिल, तेलुगू, कन्नड़, हिंदी, अंग्रेजी और मलयालम भाषा में बनी फिल्मों में उनका एक सफल करियर रहा। इसके अलावा वह भरतनाट्यम, मोहिनी अट्टम, कथक और मणिपुरी शास्त्रीय नृत्यों में पारंगत थीं। उन्हें 1972 में तमिलनाडु सरकार की ओर से कलईमामणि पुरस्कार से सम्मानित किया गया था। सेल्वी जे जयललिता ने 1982 में राजनीति के क्षेत्र में कदम रखा और एआईएडीएमके की सदस्य बनीं। वह 1984 में राज्यसभा की सदस्य चुनीं गईं। वह 1989 में तमिलनाडु विधानसभा के लिए चुनी गईं। वह 1984 में लोकसभा आम चुनाव और तमिलनाडु विधानसभा चुनाव में जीत का अहम हिस्सा रहीं। 1989 में वह तमिलनाडु विधानसभा की पहली महिला नेता प्रतिपक्ष बनीं। 1991 में जयललिता तमिलनाडु की मुख्यमंत्री बनीं और जून 1991 से मई 1996, मई 2001 से सितम्बर 2001, मार्च 2002 से मई 2006, मई 2011 से सितम्बर 2014 और मई 2015 से 5.12.2016 तक इस पद पर रहीं। तमिलनाडु की जनता ने अपना लोकप्रिय नेता खो दिया। सरकार और समूचे राष्ट्र की ओर से केंद्रीय मंत्रिमंडल तमिलनाडु के लोगों के प्रति अपनी हार्दिक संवेदना व्यक्त करती है।’’
मंत्रिमंडल ने राष्‍ट्रीय आपदा मोचन बल की चार अतिरिक्‍त बटालियन बनाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल समिति‍ ने राष्‍ट्रीय आपदा मोचन बल की चार अतिरिक्‍त बटालियन बनाने को मंजूरी दे दी है ताकि भारत में आपदा मोचन को मजबूती प्रदान की जा सके। इसकी अनुमानित लागत 637 करोड़ रुपए है। विवरण: · चार अतिरिक्‍त बटालियनों को बनाने का उद्देश्‍य देश के विशाल भौगोलिक क्षेत्र को ध्‍यान में रखते हुए आपदा मोचन के समय में कटौती करना है। · इन चार बटालियनों को शुरूआत में भारत-तिब्‍बत सीमा पुलिस (आईटीबीपी) में दो बटालियनों और सीमा सुरक्षा बल (बीएसएफ) तथा असम राइफल्‍स (एआर) में एक-एक बटालियन के रूप में तैयार किया जाएगा। · बाद में, इन चारों बटालियनों को राष्‍ट्रीय आपदा मोचन बल बटालियनों में बदल दिया जाएगा। महत्‍वपूर्ण और संवेदनशील स्थिति को ध्‍यान में रखते हुए इन चारों बटालियनों को जम्‍मू एवं कश्‍मीर, हिमाचल प्रदेश, उत्‍तराखंड तथा दिल्‍ली राष्‍ट्रीय राजधानी क्षेत्र में तैनात किया जाएगा। पृष्‍ठभूमि: राष्‍ट्रीय आपदा मोचन बल एक विशेषज्ञ दल है, जिसका गठन वर्ष 2006 में किया गया था। इसके गठन का उद्देश्‍य प्राकृतिक और मानवकृत आपदा या खतरे की स्थिति का सामना करने के लिए विशेष प्रयास करना है। इस समय बल में 12 बटालियन हैं, जो पूरे देश में रणनीतिक रूप से महत्‍वपूर्ण स्‍थानों पर तैनात हैं ताकि तुरंत प्रत्‍युत्‍तर दिया जा सके।
प्रधानमंत्री ने अटल बिहारी वाजपेयी की पुण्‍यतिथि पर उन्‍हें श्रद्धांजलि अर्पित की

प्रधानमंत्री श्री नरेन्द्र मोदी ने पूर्व प्रधानमंत्री श्री अटल बिहारी वाजपेयी की पुण्यतिथि पर उन्हें श्रद्धांजलि अर्पित की है। प्रधानमंत्री ने अपने ट्वीट में कहा : “आज आदरणीय अटल जी की पुण्य तिथि पर सदैव अटल जाकर उन्हें श्रद्धांजलि अर्पित की। हम अटल जी के द्वारा भारत की सेवा में किए गए प्रयासों से प्रेरित रहे हैं। उन्होंने भारत में बदलाव लाने और हमारे देश को 21वीं सदी की चुनौतियों के लिए तैयार करने की दिशा में अनुकरणीय प्रयास किए।”
प्रधानमंत्री ने नीतू घंघास को राष्ट्रमंडल खेल 2022 में 48 किलोग्राम महिला मुक्केबाजी में स्वर्ण पदक जीतने पर बधाई दी

प्रधानमंत्री श्री नरेन्द्र मोदी ने नीतू घंघास को राष्ट्रमंडल खेल 2022 में 48 किलोग्राम महिला मुक्केबाजी में स्वर्ण पदक जीतने पर बधाई दी है। प्रधानमंत्री ने ट्वीट किया: ‘राष्ट्रमंडल खेल 2022 में मुक्केबाजी में पूर्ण रूप से हकदार और कड़ी मेहनत कर स्वर्ण पदक जीतने पर नीतू घंघास को बधाई। उन्‍होंने बड़ी लगन और अत्यधिक जुनून के साथ इस खेल को अपनाया है। उनकी शानदार कामयाबी मुक्केबाजी को और भी अधिक लोकप्रिय बना देगी। उनके भावी प्रयासों के लिए मेरी शुभकामनाएं। #Cheer4India ’
प्रधानमंत्री ने पंडित दीनदयाल उपाध्‍याय को उनकी जन्‍मशती पर सलाम किया

प्रधानमंत्री श्री नरेन्‍द्र मोदी ने पंडित दीनदयाल उपाध्‍याय को उनकी जन्‍मशती पर सलाम किया। प्रधानमंत्री ने कहा ‘पंडित दीनदयाल उपाध्‍याय जी की जन्‍मजंयन्‍ती पर उनको शत-शत नमन। हम अपने प्रेरणास्‍त्रोत, पंडित दीनदयाल उपाध्‍याय को उनकी जन्‍मजयन्‍ती पर सलाम करते हैं।’
राजस्‍थान की मुख्‍यमंत्री ने प्रधानमंत्री राष्‍ट्रीय राहत कोष के लिए प्रधानमंत्री को पांच करोड़ रुपये का ड्राफ्ट भेंट किया

राजस्‍थान की मुख्‍यमंत्री श्रीमती वसुंधरा राजे ने आज यहां प्रधानमंत्री राष्‍ट्रीय राहत कोष के लिए प्रधानमंत्री श्री नरेन्‍द्र मोदी को पांच करोड़ रुपये का ड्राफ्ट भेंट किया। यह राशि राज्‍य से सभी सांसदों और विधायकों द्वारा दिए गए एक महीने के वेतन और अधिकारियों तथा कामगार यूनियनों द्वारा दिए गए एक दिन के वेतन के रूप में एकत्र की गयी थी।
प्रधानमंत्री और रूस के राष्‍ट्रपति के बीच टेलीफोन पर बातचीत

प्रधानमंत्री श्री नरेन्‍द्र मोदी ने रूस के राष्‍ट्रपति श्री व्‍लादीमीर पुतिन से 2 जुलाई 2020 को टेलीफोन पर बातचीत की। प्रधानमंत्री ने द्वितीय विश्व युद्ध में विजय की 75 वीं वर्षगांठ के अवसर पर मनाए जा रहे समारोहों की सफलता और पर रूस में संवैधानिक संशोधनों पर वोट के सफल समापन के लिए गर्मजोशी से बधाई दी। प्रधानमंत्री ने 24 जून 2020 को मास्को में आयोजित सैन्य परेड में एक भारतीय टुकड़ी की भागीदारी को याद करते हुए, इसे भारत और रूस की जनता के बीच स्‍थायी दोस्ती का प्रतीक बताया। दोनों नेताओं ने कोविड -19 वैश्विक महामारी के नकारात्मक परिणामों को दूर करने के लिए दोनों देशों द्वारा किए गए प्रभावी उपायों की चर्चा की और कोविड के बाद की दुनिया की चुनौतियों से मिलकर मुकाबला करने के लिए भारत और रूस के करीबी रिश्‍तों के महत्व पर सहमति व्यक्त की। दोनों नेता द्विपक्षीय संपर्क और परामर्शों की गति बनाए रखने पर सहमत हुए, जिससे इस वर्ष के अंत में भारत में होने वाले वार्षिक द्विपक्षीय शिखर सम्मेलन का आयोजन किया जा सके। प्रधानमंत्री ने द्विपक्षीय शिखर सम्मेलन के लिए भारत में राष्ट्रपति पुतिन का स्वागत करने के लिए अपनी उत्सुकता व्यक्त की। राष्ट्रपति पुतिन ने फोन कॉल के लिए प्रधानमंत्री को धन्यवाद दिया और सभी क्षेत्रों में दोनों देशों के बीच विशेष और विशेषाधिकार प्राप्त सामरिक साझेदारी को और मजबूत करने की अपनी प्रतिबद्धता को दोहराया।
जामनगर में डब्ल्यूएचओ ग्लोबल सेंटर फॉर ट्रेडिशनल मेडिसिन की आधारशिला रखने के अवसर पर प्रधानमंत्री का संबोधन

नमस्कार!! मॉरीशस के प्रधानमंत्री श्री प्रविंद कुमार जुगनाथ जी, World Health Organisation के डायरेक्टर जनरल, डॉक्टर टेड्रोस, गुजरात के मुख्यमंत्री श्री भूपेंद्र भाई पटेल, केंद्रीय मंत्रिमंडल के मेरे सहयोगी श्री सर्बानंद सोनोवाल जी, डॉक्टर मनसुख मंडाविया, श्री मुंजपारा महेंद्रभाई, यहां उपस्थित अन्य महानुभाव, देवियों और सज्जनों। आज हम सभी, पूरी दुनिया में हेल्थ एंड वेलनेस के लिए एक बहुत बड़े आयोजन के साक्षी बन रहे हैं। मैं  का यह केंद्र, विश्व भर में लोगों का स्वास्थ्य बेहतर बनाएगा, इसी कामना के साथ मैं अपनी बात समाप्त करता हूं। और मैं अब दोनों ही मेहमानों का समय निकालने के लिए, इस समारोह को ऊंचाई देने के लिए, इसका महात्म्य बढ़ाने के लिए, हृदय से उनका बहुत-बहुत आभार व्यक्त करता हूं। एक बार फिर आप सभी का बहुत-बहुत धन्यवाद, नमस्कार !
मंत्रिमंडल ने प्राचीन स्मारक और पुरातात्विक स्थल और अवशेष अधिनियम, 1958 में संशोधन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने संसद में प्राचीन स्मारक और पुरातात्विक स्थल अवशेष (संशोधन) विधेयक, 2017 प्रस्तुत करने के लिए अपनी मंजूरी प्रदान कर दी है। प्रतिबंधित स्थान पर सार्वजनिक रूप से जरूरी सार्वजनिक निर्माण कार्यों और परियोजनाओं के लिए सख्त रूप से सीमित कुछ निर्माण कार्य का मार्ग बनाने के लिए, निम्नलिखित संशोधनों को मंजूरी दी गई है : 1. अधिनियम की धारा 2 में ‘लोक कार्य’ की नई परिभाषा शामिल करना 2. अधिनियम की धारा 20 क में संशोधन, जिससे कि केंद्र सरकार के किसी भी विभाग का कार्यालय को केंद्र सरकार से अनुमति प्राप्त करने के बाद प्रतिबंधित क्षेत्र में लोक कार्य करने की दिया जा सके। 3. मुख्य अधिनियम की धारा 20-i में नया खंड (ea) जोड़ना पृष्ठभूमि प्राचीन स्मारक और पुरातात्विक स्थल अवशेष अधिनियम, 1958 (वर्ष 2010 में यथा संशोधित) केंद्र सरकार द्वारा संरक्षित स्मारक/स्थलों के प्रतिबंधित क्षेत्र में किसी भी नए निर्माण कार्य की अनुमति प्रदान करने का प्रतिबंध करता है। प्रतिबंधित क्षेत्र में नए निर्माण कार्य के प्रतिबंध से केंद्र सरकार के विभिन्न लोक कार्य और विकासात्मक परियोजनाओं पर प्रतिकूल प्रभाव पड़ रहा है। इस संशोधन से प्रतिबंधित स्थान पर सार्वजनिक रूप से जरूरी सार्वजनिक निर्माण कार्यों और परियोजनाओं के लिए सख्त रूप से सीमित कुछ निर्माण कार्य किए जा सकेंगें।
प्रधानमंत्री ने श्रीलंका के नवनिर्वाचित राष्‍ट्रपति श्री मैथ्रिपाला सिरिसेना को पत्र लिखकर जीत के लिए बधाई दी

प्रधानमंत्री श्री नरेन्‍द्र मोदी ने श्रीलंका के नवनिर्वाचित राष्‍ट्रपति श्री मैथ्रिपाला सिरिसेना को पत्र लिखकर उनकी जीत के लिए बधाई दी है। प्रधानमंत्री ने पत्र में लिखा कि- “आपकी ऐतिहासिक विजय श्रीलंका के प्रति आपके दृष्टिकोण और बदलाव के इच्‍छुक लोगों की चाह से जुड़ने की आपकी क्षमता के लिए एक उपहार है।” मैं भारत और श्रीलंका तथा इस क्षेत्र के फायदे के लिए दोनों देशों के संबंधों को एक नई ऊंचाई तक पहुंचाने के लिए आपके साथ कार्य करने का इच्‍छुक हूं। “वास्‍तविक एवं प्रभावी मेल-मिलाप की बुनियाद पर, एक शांतिपूर्ण एवं समृद्ध श्रीलंका के निर्माण के लिए मैं आपकी सफलताओं की कामना करता हूं।” प्रधानमंत्री ने श्री सिरिसेना को भारत यात्रा का निमंत्रण भी दिया है और यह भी लिखा कि व‍ह भारत की उनकी यात्रा को लेकर आशान्वित हैं।
प्रधानमंत्री ने ‘पराक्रम पर्व’ का उद्घाटन किया, जोधपुर में कोणार्क युद्ध स्‍मारक पर शहीदों को श्रद्धांजलि दी

प्रधानमंत्री श्री नरेन्‍द्र मोदी ने आज जोधपुर स्थित कोणार्क स्‍टेडियम में ‘पराक्रम पर्व’ का उद्घाटन किया। उन्‍होंने इस अवसर पर लगाई गई प्रदर्शनी का अवलोकन भी किया। प्रधानमंत्री ने राजस्‍थान के जोधपुर स्थित कोणार्क युद्ध स्‍मारक पर शहीदों को श्रद्धांजलि दी। प्रधानमंत्री ने आगंतुक पुस्तिका में लिखा, ‘देश को सशस्‍त्र बलों पर गर्व है जो मातृभूमि की रक्षा के लिए पूरी तरह से समर्पित एवं प्रतिबद्ध हैं। उन्‍होंने स्‍मरण करते हुए उन वीर जवानों को भी श्रद्धांजलि अर्पित की जिन्‍होंने अपना सर्वस्‍व बलिदान कर दिया और जो पीढि़यों से प्रेरणा के प्रतीक हैं। इससे पहले प्रधानमंत्री आज संयुक्‍त कमांडर सम्‍मेलन में भाग लेने के लिए जोधपुर पहुंचे। प्रधानमंत्री ने जोधपुर स्थित एयर फोर्स स्‍टेशन पर अपने आगमन के दौरान तीनों सेनाओं के गार्ड ऑफ ऑनर का निरीक्षण किया।
मंत्रिमंडल ने कुशियार नदी और यमुना नदी में जहाज के रास्ते के विकास के लिए भारत-बांग्लादेश के बीच एमओयू को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और बांग्लादेश के बीच भारत-बांग्लादेश प्रोटोकाल रूट पर कुशियार नदी के आशुगंज-जकीगंज खंड और जमुना नदी के सिराजगंज-दखावा खंड में जहाज के रास्ते के विकास के लिए समझौता ज्ञापन (एमओयू) को मंजूरी दे दी है। अब दोनों देश संयुक्त रूप से आवश्यक खुदाई करेंगे। यह समझौता ज्ञापन पूर्वोत्तर भारत में कार्गो के संचालन की रसद लागत को काफी कम कर देगा। यह सिलीगुड़ी चिकन नेक कॉरिडोर की भीड़ को भी घटाएगा।